
Lietuvos Respublikos Seimas,
atsižvelgdamas, kad 2022 metais Lietuvoje bus minimas populiariausios šalyje sporto šakos – krepšinio 100 metų jubiliejus;
įvertindamas tai, kad krepšinis yra populiariausia sporto šaka Lietuvoje, išugdžiusi daug žinomų sportininkų, trenerių, teisėjų bei organizatorių, turinti gausų šios sporto šakos mėgėjų ir sirgalių būrį, o ryškūs Lietuvos krepšininkų laimėjimai garsina šalies vardą pasaulyje;
atsižvelgdamas, kad Lietuvoje šiuo metu yra 18 tūkstančių licencijuotų krepšininkų ir apie 100 000 šalies gyventojų krepšinį žaidžia savo malonumui,
atkreipdamas dėmesį į tai, kad 2022 metais Lietuvoje vyks „FIBA Europe“ Generalinė Asamblėja, į kurią atvyks svarbiausi Europos krepšinio vadovai ir krepšinio žvaigždės iš 50-ies šalių krepšinio federacijų spręsti svarbių šios sporto šakos klausimų;
įvertindamas, kad Lietuvos krepšinio sostine tituluojamas Kaunas, kur 1922 metais ir įvyko pirmosios oficialios krepšinio varžybos Lietuvoje, 2022 metais taps Europos kultūros sostine;
atsižvelgdamas, kad 2022 metais vyks Europos vyrų krepšinio čempionatas ir Lietuvos vyrų krepšinio rinktinė tikisi įveikti atrankos turnyrą bei dalyvauti šiame čempionate;
pabrėždamas tai, kad krepšinis sovietų okupuotoje Lietuvoje turėjo kur kas didesnę reikšmę nei vien sportinės varžybos ir skatino tautos pasipriešinimo dvasią;

siekdamas pažymėti Krepšinio 100-metį, skatinti Lietuvos visuomenę domėtis istorine sporto šakos krepšinio praeitimi, nutaria:  

1 straipsnis.
Paskelbti 2022 metus Krepšinio metais.

2 straipsnis.
Siūlyti Lietuvos Respublikos Vyriausybei:
1) iki 2021 m. spalio 1 d. parengti Krepšinio 100 metų minėjimo programą ir ją patvirtinti;
2) numatyti lėšų 2022 metų valstybės biudžete Vyriausybės patvirtintai Krepšinio metų programai įgyvendinti.

